b"\n_START_ARTICLE_\nSkramasaksas\n_START_PARAGRAPH_\nSkramasaksas (angl. scramasax) \xe2\x80\x93 europinis gele\xc5\xbetinis ginklas, tarpinis tarp peilio ir kalavijo. Tai stambus viena\xc5\xa1menis peilis (kartais j\xc5\xb3 bukasis kra\xc5\xa1tas prie smaigalio irgi gali b\xc5\xabti su a\xc5\xa1menimis). Gele\xc5\xbet\xc4\x97 da\xc5\xbenai b\xc5\xabdavo simetri\xc5\xa1ka, plok\xc5\xa1\xc4\x8dia (be j\xc4\x85 sutvirtinan\xc4\x8di\xc5\xb3 grioveli\xc5\xb3 ir briaun\xc5\xb3). Ilgis \xc4\xafvairus, ilgiausi buvo iki 90 cm ilgio._NEWLINE_Pavadinime saks kil\xc4\x99s i\xc5\xa1 vok. sahs 'peilis; gele\xc5\xbet\xc4\x97'. Saksonai, kurie masi\xc5\xa1kai naudojo \xc5\xa1\xc4\xaf ginkl\xc4\x85, pavadinti jo pavadinimu. Skramasaksus naudojo langobardai ir, manoma, kitos german\xc5\xb3 gentys._NEWLINE_Vikingai skyr\xc4\x97 viena\xc5\xa1menius kalavijus saksus (sax) ir skramasaksus (scramasax)._NEWLINE_Skramasaksai buvo grubesni, j\xc5\xb3 gele\xc5\xbet\xc4\x97s paprastesn\xc4\x97s, jie netur\xc4\x97jo kry\xc5\xbem\xc4\x97s, tod\xc4\x97l buvo pigesni u\xc5\xbe kalavijus. Juos ankstyvaisiais viduram\xc5\xbeiais naudojo tie, kurie ne\xc4\xafpirkdavo kalavijo. Ta\xc4\x8diau angl\xc5\xb3 lankininkai skramasaksus naudojo kaip atsargin\xc4\xaf ginkl\xc4\x85 iki 1450 m. Skramasaksai buvo visai efektyv\xc5\xabs prie\xc5\xa1 ne\xc5\xa1arvuotus prie\xc5\xa1ininkus._NEWLINE_Skramasaksus naudojo ir kaip \xc4\xafrankius, jie yra europinis ma\xc4\x8det\xc4\x97s analogas. Valstie\xc4\x8diai tuos pa\xc4\x8dius skramasaksus naudojo kaip didelius peilius mi\xc5\xa1ke ar \xc5\xabkyje (kirsti \xc5\xbeabams, kr\xc5\xabmams, skaldyti prakuroms ir pana\xc5\xa1iai), ma\xc5\xbeesnius naudojo kaip virtuvinius peilius. Prireikus juos naudojo kaip savigynos ginklus, mobilizuotiems \xc4\xaf p\xc4\x97stininkus valstie\xc4\x8diams jie tapdavo ginklais._NEWLINE_Fal\xc4\x8dionas, palyginus su skramasaksu, yra jau labiau kalavijas, nes turi stambi\xc4\x85 kry\xc5\xbem\xc4\x99, kuri peiliams n\xc4\x97ra b\xc5\xabdinga."